ઈસ્ટ ઇંડીઝની એની સફળતાએ બન્ને કંપનીઓના લંડનના વેપારીઓને આકર્ષ્યા હતા. અને એમણે સાથે મળીને ઈસ્ટ ઇંડીઝમાં વેપાર કરવા માટે ‘The Company of Merchants of London trading into the East Indies’ કંપની બનાવી. ૧૫૯૯માં તો સ્પેન સાથે સમાધાનની વાતો ચાલતી હતી એટલે રાણીએ મંજૂરી ન આપી કારણ કે સ્પેન એને કદાચ શત્રુતાનું કૃત્ય માની લે. વેપારીઓએ ફરીથી અરજી કરી તેમાં સહી કરનારાઓમાં લૅંકેસ્ટર પણ હતો. ૩૧મી ડિસેમ્બર ૧૬૦૦ના દિવસે રાણી તરફથી લાયસન્સ મળી ગયું. આ કંપની એટલે જ ઈસ્ટ ઇંડિયા કંપની. ૧૬૦૩માં એ જ જેમ્સ લૅંકેસ્ટર એનું પહેલું જહાજ લઈને ઇંડોનેશિયાના બાંદાના સમુદ્ર પાસેના નાના ટાપુ પુલાઉ રુન ઊતર્યો.